作者:馮取洽
標題:賀新郎
內容:自願卑棲翼。似滄洲、白鳥悠悠，靜依拳石。聊寄一梯雲木表，俯視霽虹千尺。樂江上、山間聲色。鏡樣清流環樣繞，笑賜湖、一曲誇唐敕。塵外趣，有誰識。飛來妙墨痕猶溼。走盤珠流出，不火食人胸膈。三嘆陽春知和寡，但覺光生虛室。何處覓，倚歌簫客。他日玉林來得否，待平分、風月供吟筆。添一友，共閒逸。